Limbažu novada PAŠVALDĪBA

Reģ. Nr. 90009114631; Rīgas iela 16, Limbaži, Limbažu novads LV-4001;

E-pasts pasts@limbazunovads.lv; tālrunis 64023003

Limbažos

|  |  |
| --- | --- |
| Datums skatāms laika zīmogā Nr. 4.8.3/24/640N |  |

**VADĪBAS ZIŅOJUMS**

*Par Limbažu novada pašvaldības 2023.gada pārskatu*

1. **Normatīvie akti, kas regulē pašvaldības pamatdarbību**

Limbažu novada pašvaldība darbojas saskaņā ar Pašvaldību likumu, Limbažu novada pašvaldības nolikumu, kas nosaka Limbažu novada pārvaldes organizāciju, lēmumu pieņemšanas kārtību, iedzīvotāju tiesības un pienākumus vietējā pārvaldē, ar mērķi tuvināt pārvaldi pašvaldības pakalpojumu saņēmējiem un citiem normatīvajiem aktiem.

Pašvaldības dome atbilstoši kompetencei ir atbildīga par pašvaldības institūciju tiesisku darbību un finanšu līdzekļu izlietojumu.

Limbažu novada domes 2023. gada pārskats sniedz vispusīgu informāciju par norisēm pašvaldības darbā, īstenotajiem budžeta un finanšu politikas pasākumiem, budžeta līdzekļu izlietojumu pašvaldības funkciju izpildei.

2023. gada Limbažu novada pašvaldības budžets ir novada finanšu plāns gadam, kurā noteikti pašvaldības ieņēmumi un izdevumi konkrētiem mērķiem.

Pašvaldības iedzīvotāju pārstāvību nodrošina to ievēlēts pašvaldības lēmējorgāns - dome, kas pieņem lēmumus, nosaka pašvaldības institucionālo struktūru, lemj par autonomo funkciju un brīvprātīgo iniciatīvu īstenošanu un par kārtību, kādā nodrošina pašvaldībai deleģēto valsts pārvaldes funkciju un pārvaldes uzdevumu izpildi, izstrādā un izpilda pašvaldības budžetu. Pašvaldības dome atbilstoši kompetencei ir atbildīga par pašvaldības institūciju tiesisku darbību un finanšu līdzekļu izlietojumu. Limbažu novada domes darbību nosaka 2021.gada 28.oktobra saistošie noteikumi Nr. 14 “Limbažu novada pašvaldības nolikums”.

1. **Pašvaldības galvenās funkcijas**

Limbažu novada pašvaldība, ar tās izveidoto institūciju un iestāžu starpniecību, nodrošina likumos noteikto funkciju un pašvaldībai deleģēto funkciju izpildi. Pašvaldības patstāvīgās funkcijas noteiktas Pašvaldību likuma 4.pantā.

Saskaņā ar Pašvaldību likumu, Limbažu novada pašvaldības galvenie uzdevumi ir izstrādāt pašvaldības teritorijas attīstības programmu un teritorijas plānojumu, nodrošinot teritorijas attīstības programmas realizāciju un teritorijas plānojuma administratīvo pārraudzību. Starp galvenajiem uzdevumiem ir komunālo pakalpojumu organizēšana, teritorijas labiekārtošana (ielu, ceļu un laukumu būvniecība, rekonstruēšana un uzturēšana u.c.), kā arī tādi uzdevumi kā izglītības, kultūras, veselības aprūpes un sociālās palīdzības pakalpojumu pieejamības nodrošināšana.

Limbažu novada stratēģiskie mērķi un to sasniegšanai izvirzītās attīstības prioritātes ir minētas izstrādes procesā esošajā Limbažu novada Ilgtspējīgas attīstības stratēģijā 2022.-2046.gadam un Attīstības programmā 2022.-2028.gadam. Izstrādājot attīstības plānošanas dokumentus, tika izvērtēti līdz 2021.gada 1.jūlijam pastāvošie pašvaldību attīstības plānošanas dokumenti, nodrošinot pēctecību un uzsākto iniciatīvu turpināšanu.

Limbažu novads atrodas Vidzemes ziemeļrietumos. To veido Limbaži - pilsēta, kas ir novada centrs, četras pilsētas: Ainaži, Aloja, Salacgrīva un Staicele un četrpadsmit pagasti: Katvaru pagasts, Limbažu pagasts, Pāles pagasts, Skultes pagasts, Umurgas pagasts, Vidrižu pagasts, Ainažu pagasts, Salacgrīvas pagasts, Liepupes pagasts, Staiceles pagasts, Alojas pagasts, Braslavas pagasts, Brīvzemnieku pagasts un Viļķenes pagasts. Limbažu novads ietilpst Vidzemes plānošanas reģionā, ir viens no 21 reģionālās nozīmes attīstības centriem un viena no 42 Latvijas administratīvajām teritorijām. Limbažu novads robežojas ar Valmieras, Cēsu, Siguldas un Saulkrastu novadiem.

Pēc Fizisko personu reģistra informācijas sistēmas datiem uz 2023.gada 1.jūliju iedzīvotāju skaits novadā ir 29 305 iedzīvotāji.

1. **Galvenie notikumi, kas ietekmējuši pašvaldības darbību pārskata periodā**

Limbažu novada pašvaldība nodrošina pašvaldības funkciju izpildi un attīsta novada saimniecisko darbību, kā arī veicina Eiropas Savienības fondu finansējuma apguvi un turpina uzsāktos projektus. Pašvaldības prioritātes ir izglītības, vides, ielu un lauku ceļu infrastruktūras sakārtošana, kā arī Eiropas Savienības fondu finansēto projektu īstenošana un pakalpojumu pieejamības uzlabošana.

Lai veiksmīgi turpinātu darbu 2023.gadā, ir izstrādāti un pieņemti vairāk kā 40 jauni pašvaldības saistošie noteikumi un nolikumi.

Sastādot 2023.gada budžetu, pašvaldība ir ņēmusi vērā visu nozaru intereses un centusies sabalansēt pieejamos finanšu līdzekļus tā, lai nodrošinātu uzlabojumus sabiedrībai svarīgās jomās.

2023.gada Limbažu novada budžets paredz esošās infrastruktūras un pakalpojumu nodrošināšanu. Attīstības tempus varētu traucēt iepriekšējo gadu uzņemtās kredītsaistības un racionālu projektu realizācijas trūkums, kas saņemts mantojumā. Nākamo realizējamo projektu izvēlē par pamatu vajadzētu ņemt energoresursu taupošus projektus, kas patlaban piedzīvo lielu cenu kāpumu. Nopietni jāizvērtē nepieciešamību investēt Ūdenssaimniecības sistēmu sakārtošanā, uzņēmumu stabilitātes un vides jautājumu risināšanā.

2023.gadā turpinājās 2022. gadā un iepriekšējos gados uzsāktie projekti Alojas, Salacgrīvas un Limbažu apvienību pārvaldēs, pagastu un ciemu teritorijās.

*Limbažu novada pašvaldībā 2023.gadā īstenotie projekti:*

* Pabeigta Limbažu pilsētas stadiona pārbūve - kopējās izmaksas ir 1 649 043,58 EUR Finansējums - Valsts kases aizdevums un pašvaldības budžeta līdzekļi;
* Skultes pagastā īstenots Eiropas Jūrlietu un zivsaimniecības fonda līdzfinansēts projekts “Pašvaldības autoceļa “Rūpes – Lauči” pārbūve” - kopējās izmaksas: 358 744,61 EUR, tajā skaitā Eiropas Jūrlietu un zivsaimniecības fonda (EJZF) līdzfinansējums 179 219,30 EUR un Limbažu novada pašvaldības finansējums 179 525,31 EUR;
* Turpinās sportistu viesnīcas ēkas Sporta ielā 3, Limbažos, energoefektivitātes paaugstināšanas būvdarbi Eiropas Reģionālās attīstības fonda līdzfinansētā projektā “Sporta viesnīcas ēkas energoefektivitātes paaugstināšana” (Limbažu novada Investīciju plāna(turpmāk LN IP) pasākums Nr. 97) (plānotās izmaksas ap 580 000 EUR);
* Noslēdzās projekta "Pasākumi vietējās sabiedrības veselības veicināšanai un slimību profilaksei” (Limbažu novada attīstības programmas 2017. – 2023.gadam Rīcības plāna 2021. – 2023.gadam (turpmāk – LN RP) pasākums Nr. 7) projekta Nr.9.2.4.2/16/I/059 darbība Limbažu novadā. Šī projekta mērķis veicināt veselīga dzīvesveida uzsākšanu un turpināšanu. Projekta kopējās izmaksas plānotas 351 035,00 EUR apmērā. Projekts 100% tiek finansēts no Eiropas Sociālā Fonda un valsts budžeta līdzekļiem;
* Pašvaldība atbalstīja astoņus iedzīvotāju pieteikumus līdzfinansējuma piešķiršanai dzīvojamo māju pieslēgšanai centralizētajai kanalizācijas sistēmai. Pieejamais pašvaldības finansējums  -  20 000 EUR;
* Turpinās iekšējo un ārējo ūdens un kanalizācijas tīklu projektēšana pašvaldības dzīvojamai ēkai Rīgas ielā 5, Alojā (Alojas novada Investīciju plāna (turpmāk AN IP) pasākums Nr. 4.1). Projekta ietvaros paredzēts ēku pieslēgt pilsētas ūdensvada un kanalizācijas tīkliem. Mājā atrodas 3 pašvaldības sociālie dzīvokļi un telpas, kuras izīrētas uzņēmējdarbībai;
* Turpinās Alojas pilsētas Jūras, Rīgas un Valmieras ielas posmu pārbūves būvprojekta izstrāde (AN IP pasākums Nr. 8.2). Būvdarbus plānots pabeigt līdz 2024. gada beigām, atkarībā no pašvaldības budžeta iespējām un ņemot aizņēmumu Valsts Kasē;
* Īstenots projekts “Energoefektivitātes paaugstināšanas pasākumu īstenošana pašvaldības ēkā Lielā ielā 7, Staicelē, Limbažu novadā” - kopējās projekta izmaksas ir 808 918,35 EUR, no kurām ERAF finansējums ir 262 593,72 EUR, valsts budžeta dotācija ir 11 585, 02 EUR un pašvaldības līdzfinansējums 534 739,61 EUR;
* Pabeigts projekts "Skolas ielas pārbūve Salacgrīvā” Projekta kopējās izmaksas 364 795,16 EUR, tai skaitā EJZF finansējums 173 491,60 EUR un pašvaldības finansējums 191 303,56 EUR;
* Noslēdzies projekts “Stadiona vieglatlētikas sektoru projektēšana, autoruzraudzība un izbūve, Zvejnieku parkā, Salacgrīvā” Kopējās izmaksas - 762 719,87 EUR;
* Pabeigti darbi pie projekta “Vidzemes piekrastes kultūras un dabas mantojuma iekļaušana tūrisma pakalpojumu izveide un attīstībā – “Saviļņojošā Vidzeme””, īstenošanas. Projektu veidoja divas daļas, pirmā skatītāju solu nomaiņa, otra – pašas estrādes un tās apkārtnes pārbūve. Kopējās izmaksas 1 082 310,90 eiro, un no tām 811 478,00 EUR ir ERAF finansējums, un 270 832,90 EUR ir valsts un pašvaldības finansējums;
* Pabeigts mērķdotāciju investīciju projekts “Jūras ielas pārbūve Limbažos” - kopējās izmaksas 1 518 210,26 EUR, valsts budžeta finansējums 1 103 378,22 EUR;
* Izbūvēta Operatīvā transporta nobrauktuve Salacgrīvas pludmalē, Salacgrīvas pagastā, – pašvaldības finansējums - 50 718,14 EUR;
* Veikta Ugunsdzēsēju muzeja un garāžas fasādes un jumta vienkāršotā atjaunošana Valdemāra ielā 69, Ainažos -pašvaldības finansējums - 35 371,55 EUR;
* Uzsākta būvprojekta izstrāde tiltam pār Salacu autoceļa A1 (E67) Rīga – Ainaži 91,10km (SN IP pasākums Nr. 3, 13). Plānotās projektēšanas izmaksas 159 454 EUR. Būvprojekta izstrādi līdzfinansē valsts no valsts budžeta līdzekļiem;
* Izstrādāts projekts “Ielu apgaismojuma izbūve Lielā ielā, Krasta ielā, Meža ielā, Gravas ielā, Priežu ielā Staicelē un ielu apgaismojuma laternu demontāža, montāža Jūras ielā, Valmieras ielā, Alojā – pašvaldības finansējums – 4 122 EUR;
* Gājēju ietves bruģēšana Lielā ielā, Staicelē – pašvaldības finansējums – 25 888,54 EUR;
* Sabiedriskajā centrā “Puikules muiža” veikts tualešu remonts – pašvaldības finansējums 11 000 EUR;
* Limbažu disku golfa trases izbūve – pašvaldības finansējums – 5 676,20 EUR;
* Koka gājēju tiltiņa izveide Limbažos – pašvaldības finansējums -2 536,14 EUR;
* Gājēju celiņa atjaunošana posmā no Ievu ielās līdz Lielezera pludmalei, Limbažos pašvaldības finansējums – 22 786,84 EUR;
* Limbažos gājēju celiņa atjaunošana posmā no Airēšanas bāzes līdz Lielezera pludmales Nomas mājai 400 m2 platībā – pašvaldības finansējums 14 156 EUR;
* Laukuma atjaunošana pie Baumaņu Kārļa pieminekļa Limbažos – pašvaldības finansējums 5 509,84 EUR;
* Gājēju celiņa no Jaunās ielas 4 uz Sporta ielu 10, Limbažos, bruģēšana – pašvaldības finansējums - 12 932,50 EUR;
* Peoniju dobes izveide Limbažos – pašvaldības finansējums – 5 319,76 EUR;
* Viļķenes centrā veikta autobusa pieturas nojumes uzstādīšana – pašvaldības finansējums – 5 142,50 EUR;
* Informācijas stendu uzstādīšana Pāles un Ārciema kapos – pašvaldības finansējums – 3 039 EUR;
* Estrādes un sēdvietu izveide pie Katvaru ezera, Katvaru pagastā – projekta kopējā summa 20 062.84 EUR, ELFLA – 17 559,18 EUR, pašvaldības finansējums – 2 503,66 EUR;
* Bruģakmens celiņa atjaunošana un ieejas mezgla pārbūve Skultes pagasta pakalpojumu sniegšanas centrā – pašvaldības finansējums 21 723,83 EUR;
* Ielu apgaismojuma izbūve Teterlīču ielā, Skultes pagastā – pašvaldības finansējums - 22 071,68 EUR;
* Ielu apgaismojuma izbūve Skultes muižā (2.kārta) – pašvaldības finansējums -24 101,72 EUR;
* Bērnu rotaļu laukuma izbūve Mandegās – projekta izmaksas 37 202,66 EUR, EJZF finansējums 26 910 EUR, pašvaldības finansējums – 10 292,66 EUR;
* Ielu apgaismojuma izbūve Skultē (2.kārta) – pašvaldības finansējums 29 376,33 EUR.

*2024.gadā iecerēti šādi nozīmīgākie finanšu instrumentu līdzfinansēti un budžeta finansējuma investīciju projekti:*

* Noslēdzas 2017.gadā uzsākts Eiropas Sociālā fonda (ESF) finansēts projekts "Pasākumi vietējās sabiedrības veselības veicināšanai un slimību profilaksei Limbažu novadā” Nr. 9.2.4.2/16/I/059. Tā mērķis ir veicināt veselīga dzīvesveida uzsākšanu un ievērošanu. 2024. gadā paredzēti izdevumi 26 433 EUR apmērā. Projekts 100% tiek finansēts no ESF un valsts budžeta dotācijas (VBD) līdzekļiem;
* Noslēdzas Cēsu un Tīrumu ielas, Limbažos, pārbūves projektēšanas darbi, 64 547,45 EUR, Vizbuļu ielas, Mandegās, pārbūves būvprojekta izstrāde, 40 000 EUR, ēkas Parka ielā 2, Staicelē, pārbūves projektēšanas darbi, 27 830,00 EUR, ēkas Pērnavas ielā 29, Salacgrīvā, energoefektivitātes paaugstināšanas projektēšanas darbi, 37 389 EUR;
* Umurgas pagastā tiks pabeigti darbi pie pansionāta ēkas labiekārtošanas, kurai 2023.gadā veikta energoefektivitātes uzlabošana un kapitālie remontdarbi. Tiks veikta piebraucamā ceļa asfaltēšana, 15 000 EUR;
* Turpinās un plānots, ka noslēgsies Eiropas Savienības Atveseļošanas un noturības mehānisma (AF) līdzfinansēts projekts “Vides pieejamības nodrošināšana Vecās Sārmes ielā 10, Limbažos” Nr. 3.1.2.1.i.0/1/22/I/CFLA/005, kurā 2023.gadā veikti projektēšanas darbi. Ēkā paredzēts izbūvēt vertikālo pacēlāju, nodrošināt atbilstošus durvju platumus, evakuācijas ceļus un signālus utml. Kopējās izmaksas plānotas 134 310 EUR;
* Uzsākas un plānots, ka noslēgsies AF līdzfinansēts projekts “Ēkas Vecās Sārmes ielā 10, Limbažos, energoefektivitātes paaugstināšana” Nr. 1.2.1.3.i.0/1/23/A/CFLA/001. Kopējās izmaksas 347 331 EUR;
* Emisijas kvotu izsolīšanas instrumenta (EKII) līdzfinansētā projektā veiksmīga iepirkuma gadījumā plānots veikt ielu apgaismojuma gaismekļu nomaiņu uz energoefektīviem Limbažos, Umurgā, Pālē, Viļķenē, Bīriņos, Vidrižos. Plānotās projekta izmaksas 227 455,62 EUR;
* Ainažos tiks izbūvēta operatīvā transporta nobrauktuve pie jūras, 57 531,98 EUR;
* Plānots veikt Salacgrīvas ostas un tai piegulošās teritorijas lietusūdens kanalizācijas sistēmas sakārtošanu, 63 332,65 EUR;
* Plānots uzsākt projektēšanas darbus Alojas Ausekļa vidusskolas sākumskolas ēkas infrastruktūras uzlabošanai, kam ierobežotas AF projektu konkursa atlasē Limbažu novada pašvaldībai pieejams AF finansējums 1,735 milj. EUR apmērā.

Budžeta iespēju robežās, arī 2023.gadā, ir atbalstītas novada biedrību iniciatīvas, paredzot finansējumu nevalstiskajām organizācijām un iedzīvotāju grupām, sporta un kultūras aktivitātēm, daudzdzīvokļu māju siltumnoturības uzlabošanai, daudzdzīvokļu māju iekšpagalmu sakārtošanai, kanalizācijas pievadu izbūvei u.c. aktivitātēm, jo kopienu iesaiste pašvaldības procesu pilnveidošanā un projektu īstenošanā ir ļoti svarīga.

2023.gadā Limbažu novada pašvaldība organizēja un īstenoja ikgadējo projektu konkursu "Atbalsts komercdarbības uzsākšanai 2023.gadā” un Limbažu novada iniciatīvu projektu konkursu. Atbalstot uzņēmējdarbības iniciatīvu veidošanos, jaunu uzņēmumu rašanos un jauniešu iesaisti uzņēmējdarbībā, 2024.gadā tiks turpināts šis grantu konkurss, paredzot grantu finansējumu līdz 3 000 EUR apmērā dažādu jaunu uzņēmējdarbības iniciatīvu attīstībai.

Turpinās grantu konkurss "Radīts Piejūrā", kas izveidots ar mērķi popularizēt Limbažu novadā radītās preces un pie vietējiem pakalpojumu sniedzējiem pieejamos pakalpojumus, lai paaugstinātu vietējās produkcijas konkurētspēju un padarītu pievilcīgāku novada uzņēmējdarbības vidi. "Radīts Piejūrā" atrodas veikala "TOP" telpās, Salacgrīvā.

Arī 2023. gadā pašvaldība sedza braukšanas izdevumus starppilsētas un reģionālās nozīmes sabiedriskajā transportā skolēnu nokļūšanai uz mācībām Limbažu novada izglītības un interešu izglītības iestādēs. Lai atbalstītu skolēnus, kuri klātienē apgūst izglītību Limbažu novada administratīvajā teritorijā esošajā profesionālās izglītības iestādē, pašvaldība pieņēma lēmumu 50 % apmērā kompensēt braukšanas izdevumus, kas saistīti ar braucieniem mācību gada laikā no dzīves vietas līdz izglītības iestādei un atpakaļ, pašvaldības administratīvajā teritorijā, ja skolēns izmanto sabiedrisko transportlīdzekli.

Turpinājām nodrošinātas brīvpusdienas 5-6 gadīgiem bērniem, kuri apgūst obligāto pirmsskolas apmācību, 1.-4. klašu skolēniem(daļēji finansē Izglītības ministrija no valsts budžeta līdzekļiem) un 5.-7. klašu skolēniem Limbažu novada pamata un vispārējās izglītības iestādēs.

Pašvaldība iesaistījās un iesaistās atbalsta pasākumos Ukrainas civiliedzīvotājiem.

Atkritumu apsaimniekošanas sistēmas nepārtraukta darbība tiek nodrošināta, organizējot atkritumu savākšanu, ir veikta sadzīves atkritumu apsaimniekošanas datu bāzes pilnveidošana un regulāri kontrolēta juridisko un fizisko personu atbildība saistošo noteikumu ievērošanā un izpildē, turpinās aktīvs skaidrojošais darbs par atkritumu apsaimniekošanas prasību nodrošināšanu.

Lai novērtētu un stimulētu vispārizglītojošo skolu audzēkņus un viņu pedagogus par izciliem sasniegumiem izglītībā, startējot valsts un starptautiska mēroga olimpiādēs un iegūstot godalgotas vietas, ir apstiprināts nolikums „Par naudas balvu piešķiršanu par izciliem sasniegumiem izglītībā un to apmēru”. Lai novērtētu un stimulētu mākslas un mūzikas skolu audzēkņus un viņu pedagogus, startējot valsts un starptautiskos konkursos un iegūstot godalgotas vietas, ir apstiprināts nolikums „Par naudas balvu piešķiršanu par izciliem sasniegumiem profesionālās ievirzes (mākslas un mūzikas) izglītībā un to apmēru”. Savukārt, nolikums „Par naudas balvu piešķiršanu par izciliem sasniegumiem kultūrā un to apmēru” nosaka kārtību, kā novadā novērtē māksliniekus, amatierkolektīvus un viņu mākslinieciskos vadītājus.

Limbažu novada sporta skola, bez bāzes finansējuma iestādes darbības nodrošināšanai, tiek finansēta “Augstu sasniegumu sporta” programmā. Programmas ietvaros nodrošina sportistu dalību starptautiskās sacensības un treniņnometnēs.

Apstiprinātie saistošie noteikumi “Par nekustamā īpašuma nodokļa atvieglojumiem Limbažu novada” paredz nekustamā īpašuma nodokļa atvieglojumus, kurus, bez likumos noteiktajiem, saņem I un II grupas invalīdi (50 un 25% apmērā), ja nekustamais īpašums atrodas Limbažu novadā, netiek izmantots saimnieciskai darbībai un iznomāts citām personām, kā arī NĪN atvieglojumus citām mazaizsargātām iedzīvotāju grupām.

**Limbažu novada pašvaldības aģentūrai ‘’LAUTA’’** 2023. gads Limbažu novadā aizvadīts radoši, izzinoši un svētku noskaņojumā, jo 2023. gadā Limbažu pilsēta svinēja 800. gadu jubileju.

2023. gadā Limbažu novada tūrisma informācijas centros/punktos kopā apkalpoti 15576 apmeklētāji, no tiem 14042 apkalpoti klātienē, 1206 caur telefonu, bet 328 no tiem apkalpoti caur e-pastu vai sociālajiem tīkliem. 64 % no apmeklētājiem uz Limbažu novadu bija ieradušies no citiem Latvijas novadiem, ap 13% no apkalpotajiem tūristiem bija ieradušies no ārzemēm un 23% no apmeklētājiem bija Limbažu novada iedzīvotāji. Visvairāk tūristu 2023.gadā ieradušies no Igaunijas, Somijas, Vācijas, Polijas un Lietuvas.

“Green Railways” projekta ietvaros pie Ainažu mola 2018. gadā tika uzstādīts tūristu plūsmas skaitītājs, kas aptuveni ļauj izvērtēt, cik interesentu ir apmeklējuši Ainažu Ziemeļu molu. No 1. maija līdz 30. septembrim šo kultūrvēsturisko mantojumu ir apmeklējuši aptuveni 13726 interesentu.

Veicinot Limbažu novada atpazīstamību un popularizētu kopējo tūrisma piedāvājumu, Limbažu novada pašvaldības aģentūras “LAUTA” tūrisma speciālisti ir apkopojuši tūrisma piedāvājumus vienā kopējā Limbažu novada kartē. 2023.gadā Limbažu novada tūrisma karte tika izdota 8000 eksemplāros - 5000 latviešu valodā, 2000 angļu valodā un 1000 igauņu valodā. Turpinot aizsākto sadarbību ar Vidzemes piekrastes pašvaldībām, 2023. gada sākumā tika izdota Vidzemes piekrastes karte 25000 eksemplāros (sešās valodās), kurā ir ietverti populārākie apskates objekti, piedāvājumi un naktsmītnes Limbažu, Saulkrastu un Ādažu novados.

Limbažu novada tūrisma speciālisti aktīvi ir piedalījās dažādās tūrisma izstādēs un gadatirgos gan Latvijā, gan arī ārzemēs: “Balttour 2023”, Vēsturisko zemju telts Dziesmu svētku kvartālā, Esplanādē; VIII Latvijas tūrisma informācijas gadatirgū Ogrē; Ziemeļlivonijas festivālā Ainažos; gadatirgū Brīvdabas muzejā; Rudens pārrobežu tirgū Apē; Reņģēdāju festivālā Salacgrīvā; Latvijas tirgotāju dienās Valmierā. Savukārt, lielākie ārvalstu tūrisma pasākumi, kuros dalību ņēma Limbažu novads bija 43.Starptautiskajās Hanzas dienas Toruņā, Polijā; Hanzas dienas Vīlandē Igaunijā un starptautiskā tūrisma izstāde “Tourest 2023” Tallinā, Igaunijā; “Šiauliai Tourism Street 2023”, Šauļos, Lietuvā.

Limbažu novada pašvaldības aģentūra “LAUTA” lielākie organizētie pasākumi 2023.gada tūrisma sezonā bija “Peoniju svētki”, Nēģu diena Salacgrīvā un Svētciemā, Mājas kafejnīcu dienas Limbažu novadā, Krāmu tirgus Limbažos, Medus dienas Limbažos.

2023. gada sezonā ar Zivju fonda projekta finansējumu un Limbažu novada pašvaldības līdzfinansējumu īstenoti Limbažu Lielezera svētki, kurus īstenoja Limbažu novada publisko ūdeņu apsaimniekošanas nodaļa “ALDA”.

2022. gadā uzsākts un 2023. gadā īstenots projekts “Tūrisma infrastruktūras pilnveidošana Limbažu novada Vidzemes piekrastē”. Projekts realizēts biedrības “Jūrkante’’ atklāta konkursa Eiropas Lauksaimniecības fonda lauku attīstībai finansētās Latvijas Lauku attīstības programmas 2014.-2020. gadam apakšpasākuma "Darbības īstenošana saskaņā ar sabiedrības virzītas vietējās attīstības stratēģiju" aktivitātes "Vietas potenciāla attīstības iniciatīvas" ietvaros. Uzstādīti jauni tūrisma informācijas stendi Ainažu pilsētā, nomainītas tūrisma informācijas stendu pamatnes Limbažu novada Vidzemes piekrastē un uzstādītas ceļa norādes uz Liepupes pilskalnu un Liepupes evaņģēliski luterisko baznīcu. Projekta kopējais finansējums bija 21 176,13 EUR, tai skaitā ELFLA finansējums 17 999,98 EUR.

2023.gada oktobrī uzsākta jauna Igaunijas-Latvijas pārrobežu programmas projekta realizācija- Limbažu novads ir sadarbības partneris projektā “Zaļo ceļu pieejamības uzlabošana Latvijā un Igaunijā - “Inclusive and accessible Green Railways in Estonia and Latvia”” (saīsinājums: Green Railway II), tajā paredzēts uzlabot pieejamību zaļā ceļa posmā Ainažu pagastā - uzstādīt tiltiņu pār Blusupīti un veikt kopīgas mārketinga aktivitātes.

2023. gadā sadarbībā ar Limbažu novada Sabiedrisko attiecību nodaļu izstrādāti Limbažu novada pašvaldības zīmola apakšzīmoli – “Radīts Limbažu novadā” un “Visit Limbaži”. Jauno zīmolu ieviešana uzsākta 2024.gadā.

Limbažu novada publisko ūdeņu apsaimniekošanas nodaļa “ALDA” nodrošinājusi Limbažu Lielezera pludmales un Vārzu pludmales darbību sezonas laikā no 15.maija līdz 15. septembrim. Pludmales teritorijas pieejamas visa gada garumā, bet aktīvas sezonas laikā pludmalēs darbojas dežuranti, iespējams iznomāt inventāru, saņemt tūrisma informāciju, iegādāties saldējumu.

Vārzu pludmalē 2003. gadā īstenots biedrības “Jūrkante” izsludinātais LEADER projekts “Vārzu pludmales apmeklētāju plūsmas skaitītāju uzstādīšana”, kā rezultātā izvietoti trīs apmeklētāju plūsmas skaitītāji, lai veiktu pludmales apmeklētāju plūsmas uzskaiti. Projekta kopējās izmaksas 3 085,50 EUR, tai skaitā EJZF finansējums 2 776,95 EUR un pašvaldības finansējums 308,55 EUR. Skaitītāja dati Vārzu pludmalē, Skultes pagastā no 20. jūnija līdz 30. septembrim- aktīvās sezonas laikā - ir uzskaitīti 18131 apmeklētāji.

Limbažu Lielezera pludmalē 2023. gadā jau devīto reizi plīvoja Zilais karogs. 2023. gadā Igaunijas- Latvijas pārrobežu programmas projekta «Pieejamu tūrisma maršrutu attīstība» («Access Routes», EE-LV00043) ietvaros kā Vidzemes plānošanas reģionā viena no īstenojamām pilotaktivitātēm iekļauta taktilā risinājuma izveide Limbažu Lielezera pludmalē.

Visas Limbažu novada publiskās ūdenstilpnes ir apsaimniekotas un ieviesta licencētā makšķerēšana.

2023.gadā Limbažu Lielezera svētku projekta ietvaros ar Zivju fonda atbalstu sagatavots un izdots recepšu krājums “Limbažu Lielezera zivju receptes”.

1. **Būtiskas pārmaiņas pašvaldības darbībā**

2023.gada 1.janvārī stājās spēkā jaunais Pašvaldību likums.

2023.gadā notikušas vairākas Limbažu novada pašvaldības domes deputātu sastāva izmaiņas.

Izstrādāts un apstiprināts Limbažu novada jaunais ģerbonis un karogs.

Izstrādāta un apstiprināta novada Izglītības stratēģija 2023. – 2027.gadam.

2023.gada 17.februārī pieņemts lēmums līdz 2025.gada 1.septembrim Alojas Ausekļa vidusskolu reorganizēt par Alojas Ausekļa pamatskolu.

2023.gada 23.septembra novada domes sēdē apstiprināti Limbažu novada pašvaldības domes saistošie noteikumi Nr. 17 „Limbažu novada pašvaldības nolikums”. Saistošie noteikumi stājas spēkā 2024.gada 1.janvārī.

Apstiprināta aktualizētā Limbažu novada pašvaldības Attīstības programma 2022. – 2028.gadam un Investīciju plāns 2023. - 2025.gadam.

Uzsākts un turpinās darbs pie Limbažu novada tūrisma attīstības stratēģijas 2023.-2030.gadam un Limbažu novada kultūras attīstības stratēģijas 2023.-2030.gadam izstrādes.

Reorganizējot Limbažu novada pašvaldības iestādes “Limbažu novada administrācija” struktūrvienības: “Limbažu apvienības pārvalde”, “Alojas apvienības pārvalde” un “Salacgrīvas apvienības pārvalde” ar 2024.gada 1.janvāri, būs izveidotas Limbažu novada pašvaldības iestādes “Limbažu apvienības pārvalde”, “Alojas apvienības pārvalde” un “Salacgrīvas apvienības pārvalde”.

2023.gada laikā veikti plaši sagatavošanas darbi, lai 2024.gada sākumā nodotu bez atlīdzības Latvijas valsts īpašumā Satiksmes ministrijai Limbažu novada pašvaldībai piederošo nekustamo īpašumu Tilts pār Salacu Salacgrīvā, lai nodrošinātu autoceļu valsts pārvaldes funkcijas izpildi un īstenotu būvprojekta “Tilts pār Salacu autoceļa A1 (E67) Rīga-Ainaži 91,10 km” realizāciju.

1. **Paredzamie notikumi, kas varētu būtiski ietekmēt pašvaldības darbību nākotnē**

Pašvaldība, veidojot savu budžetu, ļoti lielā mērā ir atkarīga no valsts nodokļu politikas, kā arī no veiktajiem aprēķiniem pašvaldību finanšu izlīdzināšanai.

Ņemot vērā to, ka iedzīvotāju ienākuma nodoklis (IIN) ir galvenais pašvaldības ieņēmumu avots, Limbažu novada pašvaldība saskata riskus un neskaidrus apstākļus situācijā, kad proporcionālā IIN sadale starp valsti un pašvaldību budžetu tiek noteikta tikai uz gadu nevis ilgākā termiņā, jo pašvaldībai ir nepieciešams plānot attīstību vidējā termiņā un ilgtermiņā. Neskaidra ir arī valsts politika attiecībā uz Valsts kases aizdevumu piešķiršanu pašvaldībām, kas apdraud iespēju ilgtermiņā īstenot gan Eiropas Savienības fondu projektus, gan lielākus pašvaldības projektus. Pieaugot minimālajam atalgojumam, pašvaldībai jāplāno finansējums pašvaldībā nodarbināto minimālās algas likmes celšanai. Tā kā pašvaldība saskaras ar labi kvalificētu speciālistu trūkumu, kā arī nepieciešamību noturēt esošos speciālistus, pieaugot minimālajai algai, jādomā par atalgojuma celšanas iespējām speciālistiem. Jo minimālās algas apmērs atsevišķos gadījumos, tikai nedaudz atšķiras no speciālistu atalgojuma, līdz ar to pastāv risks, ka labi kvalificēti speciālisti var aizplūst uz lielajām pilsētām. Nākotnē būtisku ietekmi uz pašvaldības darbību var radīt iedzīvotāju skaita samazināšanās.

1. **Būtiskie riski un neskaidrie apstākļi pašvaldības darbā**

Būtiskie riski un neskaidrie apstākļi, kas var ietekmēt nākotni ir stabilas valsts nodokļu politikas neesamība attiecībā uz pašvaldībām, tai skaitā attiecībā uz speciālās dotācijas saglabāšanu, kura ieviesta pirms pārskata gada, lai amortizētu nodokļu reformas ietekmi uz pašvaldības pamata ieņēmumu - iedzīvotāju ienākuma nodokļa samazinājumu, saglabājot pašvaldībai vienmērīgu ieņēmumu pieauguma procentu, kā arī plānotas izmaiņas pašvaldību finanšu izlīdzināšanas likumā. Ir jāpanāk, ka pašvaldības gūst finansiālu labumu nodokļu veidā no tā, cik labi izdodas piesaistīt un noturēt uzņēmumus. Šajā nolūkā nepieciešams: daļu uzņēmuma ienākuma nodokļa novirzīt pašvaldībai, kuras teritorijā uzņēmums darbojas.

Dotācija no Valsts autoceļu fonda ielu un ceļu uzturēšanai nodrošina tikai apsaimniekošanas izdevumu segšanu, bet nav pietiekoša, lai veiktu ielu un ceļu remontu, pārbūvi un izbūvi. Ņemot vērā slikto ceļu un ielu stāvokli, pašvaldībai ik gadu no saviem budžeta līdzekļiem jāparedz arvien lielāks finansējums ceļu sakārtošanai.

Pašvaldības darbību var ietekmēt izmaiņas sociālo pakalpojumu un sociālās palīdzības saņemšanas kārtībā, kas nosaka aprūpes līmeņu noteikšanu un pakalpojumu nodrošināšanu atbilstoši noteiktajam aprūpes līmenim. Pašvaldības darbību var ietekmēt Labklājības ministrijas Minimālā ienākuma atbalsta sistēma, kurā kā daļējs finansējuma avots plānots pašvaldības budžets.

Būtisks jautājums, ko pašvaldība turpinās risināt, ir nepietiekamais un novecojošais dzīvojamo platību skaits Limbažos. Pašvaldībai jārisina gan pašvaldības īres un sociālo dzīvojamo telpu vajadzība, kas izriet no likuma „Par palīdzību dzīvokļa jautājumu risināšanā” prasībām. Ir jāmeklē investori, kas varētu veikt iedzīvotāju pirktspējai atbilstošu mājokļu celtniecību. Jaunas dzīvojamās platības ir būtisks faktors, kas ļautu piesaistīt novadam jaunas ģimenes un veicinātu iedzīvotāju skaita pieaugumu.

1. **Pētniecības un attīstības darbi**

Lai uzlabotu pašvaldības iestāžu un struktūrvienību darbu, tiek veiktas aptaujas viedokļu kvantitatīvai un kvalitatīvai apzināšanai, kā arī turpinās iesāktie projekti un notiek jaunu izvērtēšana.

2023.gadā Latvijas Universitātes (LU) pētnieki veica pētījumu “Limbažu novada iedzīvotāju apmierinātība ar dzīvi pašvaldībā un saņemtajiem pašvaldības pakalpojumiem”

1. **Finanšu instrumentu izmantošana un finanšu riska vadības mērķi**

Lai mazinātu risku un neskaidru apstākļu ietekmi, Limbažu novada pašvaldība ievēro finanšu disciplīnu budžeta plānošanā un izpildē.

Pašvaldības naudas līdzekļi ir izvietoti pazīstamās Latvijas finanšu institūcijās un Valsts kasē. Pašvaldības vienīgais finanšu kreditors ir Latvijas Republikas Valsts kase, kas kreditē ilgtermiņa un īstermiņa finanšu darījumus atbilstoši Latvijas Republikas normatīvajos aktos noteiktajai kārtībai.

Pārskata gadā Pašvaldība turpināja īstenot regulāru Pašvaldības budžeta izdevumu pārraudzības politiku un ilgtermiņa finanšu vadības politiku, tādējādi nodrošinot finanšu resursu pietiekamību noteikto Pašvaldības funkciju realizācijai.

1. **Citi publiski pieejamie dokumenti, kas sniedz informāciju par pašvaldības darbību**

Ar informāciju par Limbažu novada pašvaldības darbību iespējams iepazīties publiskajā pārskatā, pašvaldības attīstības plānošanas dokumentos – Limbažu novada Attīstības programmā 2022. – 2028.gadam, Limbažu novada Attīstības programmas 2022. – 2028.gadam ietvaros apstiprinātajam Rīcības plānam 2023.-2025.gadam un Investīcijas plānam 2023.-2025.gadam, izstrādātajā Limbažu novada Ilgtspējīgas attīstības stratēģijā 2022. – 2046.gadam un dokumentos, kuri ievietoti Limbažu novada pašvaldības oficiālajā tīmekļa vietnē [www.limbazunovads.lv](http://www.limbazunovads.lv) .

|  |  |
| --- | --- |
| Limbažu novada pašvaldības  Domes priekšsēdētājs | Dagnis Straubergs |

Ilga Tiesnese

26545574

Ilga.tiesnese@limbazunovads.lv

ŠIS DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU